## Rješenje kojim se utvrđuje da je za društvo Negotiator d.o.o., Zagreb, i društvo Aglaia B.V. Landsmeer, Koningslaan 17, Amsterdam, sklapanjem Izjave o zajedničkom djelovanju 29. kolovoza 2008. godine, nastala obveza objavljivanja ponude za preuzimanje javnog dioničkog društva Industrogradnja d.d.. Zagreb

### NN 141/2008 (5.12.2008.), Rješenje kojim se utvrđuje da je za društvo Negotiator d.o.o., Zagreb, i društvo Aglaia B.V. Landsmeer, Koningslaan 17, Amsterdam, sklapanjem Izjave o zajedničkom djelovanju 29. kolovoza 2008. godine, nastala obveza objavljivanja ponude za preuzimanje javnog dioničkog društva Industrogradnja d.d.. Zagreb

HRVATSKA AGENCIJA ZA NADZOR FINANCIJSKIH USLUGA

3948

Sukladno odredbama članka 15. stavak 1. točka 10. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 47. stavak 1. i članka 48. stavak 1. i stavak 3. točka 1. Zakona o preuzimanju dioničkih društava (»Narodne novine« broj 109/07), Uprava Hrvatske agencije za nadzor financijskih usluga, u predmetu utvrđivanja obveze objavljivanja ponude za preuzimanje javnog dioničkog društva Industrogradnja d.d., Zagreb, Savska cesta 66, na sjednici održanoj 21. studenoga 2008. godine, donijela je

RJEŠENJE

I. Utvrđuje se da je za društvo Negotiator d.o.o., Zagreb, Zelinska 3 i društvo Aglaia B.V. Landsmeer, Koningslaan 17, Amsterdam, sklapanjem Izjave o zajedničkom djelovanju 28. kolovoza 2008. godine, nastala obveza objavljivanja ponude za preuzimanje javnog dioničkog društva Industrogradnja d.d. Zagreb, Savska cesta 66.

II. Nalaže se društvu Negotiator d.o.o., Zagreb, Zelinska 3 i društvu Aglaia B.V. Landsmeer, Koningslaan 17, Amsterdam, da u roku od 30 dana od konačnosti ovog rješenja u skladu sa Zakonom o preuzimanju dioničkih društava podnesu Hrvatskoj agenciji za nadzor financijskih usluga zahtjev za odobrenje objavljivanja ponude za preuzimanje, ponudu za preuzimanje i isprave iz članka 22. stavka 3. Zakona o preuzimanju dioničkih društava.

III. Društvo Negotiator d.o.o., Zagreb, Zelinska 3 i društvo Aglaia B.V. Landsmeer, Koningslaan 17, Amsterdam, ne mogu ostvariti pravo glasa iz svih stečenih dionica javnog dioničkog društva Industrogradnja d.d., Zagreb, Savska cesta 66, od dana konačnosti rješenja klasa: UP/I-451-04/08-10/17, urbroj: 326-111/08-14, kojim je 13. studenoga 2008. godine odbačen zahtjev društva Negotiator d.o.o., Zagreb, Zelinska 3, za odobrenje objavljivanja ponude za preuzimanje društva Industrogradnja d.d., Zagreb, Savska cesta 66, do dana konačnosti rješenja kojim Agencija odobrava objavljivanje ponude za preuzimanje.

IV. Nalaže se društvu Negotiator d.o.o., Zagreb, Zelinska 3 i društvu Aglaia B.V. Landsmeer, Koningslaan 17, Amsterdam, da ovo rješenje dostave dioničarima društva Industrogradnja d.d., Zagreb, Savska cesta 66 ili omoguće dostavu rješenja putem Središnje depozitarne agencije d.d., Zagreb, Heinzelova 62/a, u roku od 15 dana od zaprimanja rješenja.

V. Nalaže se društvu Negotiator d.o.o., Zagreb, Zelinska 3 i društvu Aglaia B.V. Landsmeer, Koningslaan 17, Amsterdam, da u roku od 5 (pet) dana od dana zaprimanja rješenja plate administrativnu pristojbu u iznosu od 2.000,00 kuna u korist državnog proračuna i naknadu u iznosu od 20.000,00 kuna u korist žiro računa Hrvatske agencije za nadzor financijskih usluga broj 2390001-1100329373, jer će u protivnom navedeni iznosi biti naplaćeni prisilnim putem.

VI. Ovo rješenje objavit će se u »Narodnim novinama«.

Obrazloženje

I. Hrvatska agencija za nadzor financijskih usluga (dalje u tekstu: Agencija), provela je sukladno odredbama članka 47. Zakona o preuzimanju dioničkih društava (»Narodne novine« broj 109/07, dalje u tekstu: Zakon), postupak nadzora nastanka obveze objavljivanja ponude za preuzimanje društva Industrogradnja d.d., Zagreb, Savska cesta 66 (dalje u tekstu: Ciljno društvo).

II. U provedenom postupku Agencija je izvršila uvid u podatke sudskog registra na Internetu, kojim uvidom je utvrđeno da temeljni kapital Ciljnog društva iznosi 452.987.000,00 kuna.

Dalje, uvidom u podatke Središnje depozitarne agencije d.d., Zagreb, Heinzelova 62/a, utvrđeno je da je Ciljno društvo na zadnji dan mjeseca travnja, svibnja i lipnja 2008. godine, koji je prethodio nastanku obveze, imalo više od 100 dioničara.

Temeljem navedenih podataka utvrđeno je da je Ciljno društvo javno dioničko društvo, sukladno odredbi članka 114. stavak 1. točka 2. Zakona o tržištu vrijednosnih papira (»Narodne novine« broj 84/02 i 138/06), u svezi s odredbom članka 14. Pravilnika o sadržaju i obliku financijskih i poslovnih izvješća javnih dioničkih društava (»Narodne novine« broj 118/03).

II. Nadalje, u postupku koji je prethodio donošenju ovog rješenja, izvršen je uvid u predmet Agencije klasa: UP/I-451-04/08-10/17 te je utvrđeno, kako slijedi:

Društvo Negotiator d.o.o., Zagreb, Zelinska 3, zastupano po društvu To one d.o.o., Zagreb, Zelinska 3 (dalje u tekstu: Ponuditelj), podnijelo je Agenciji 3. listopada 2008. godine, temeljem odredbe članka 24. stavak 1. Zakona, Zahtjev za odobrenje objavljivanja ponude za preuzimanje Ciljnog društva.

Uvidom u dokumentaciju priloženu zahtjevu utvrđeno je da nisu dostavljene isprave propisane odredbom članka 22. stavak 3. Zakona, pa je Ponuditelj pismenom Agencije od 15. listopada 2008. godine, a temeljem odredbi članka 25. Zakona, pozvan urediti predmetni zahtjev i dostaviti traženu dokumentaciju u roku od 15 dana od dana primitka predmetnog pismena.

Kako Ponuditelj u ostavljenom roku nije dostavio traženu dokumentaciju, nužnu za postupanje po predmetnom zahtjevu, to je temeljem odredbe članka 25. Zakona, rješenjem Agencije klasa: UP/I-451-04/08-10/17, urbroj: 326-111/08-14 dana 13. studenoga 2008. godine, odbačen zahtjev Ponuditelja za odobrenje objavljivanja ponude za preuzimanje Ciljnog društva, te se smatra kao da nije niti podnesen.

Dalje, uvidom u Izjavu o zajedničkom djelovanju od 28. kolovoza 2008. godine, priloženu zahtjevu za odobrenje objavljivanja ponude za preuzimanje, utvrđeno je da Ponuditelj i društvo Aglaia B.V. Landsmeer, Koningslaan 17, Amsterdam (dalje u tekstu: osoba koja s Ponuditeljem djeluje zajednički) djeluju zajednički.

Odredbom članka 6. stavak 1. Zakona propisano je da je uspostavljanje odnosa zajedničkog djelovanja na temelju sporazuma iz stavka 1. članka 5. Zakona izjednačeno sa stjecanjem dionica s pravom glasa. Pritom dionicama s pravom glasa stjecatelja, u smislu odredbe stavka 2. navedenog članka, pribrajaju se dionice s pravom glasa osoba koje s njim djeluju zajednički.

Ponuditelj i osoba koja s Ponuditeljem djeluje zajednički, slijedom navedenih odredbi, a prema podacima kojima Agencije raspolaže, zajedno drže ukupno 285.228 redovnih dionica Ciljnog društva s pravom glasa, što predstavlja 62,97% udjela u temeljnom kapitalu Ciljnog društva i daje 62,99% glasova od ukupnog broja glasova koje daju dionice Ciljnog društva s pravom glasa.

Prema podacima kojima Agencija raspolaže, utvrđeno je da je obveza objavljivanja ponude za preuzimanje Ciljnog društva nastala za Ponuditelja i osobu koja s Ponuditeljem djeluje zajednički, sukladno odredbi članka 9. stavak 2., a u vezi s odredbom članka 5. stavak 1. Zakona, sklapanjem Izjave zajedničkom djelovanju u odnosu na Ciljno društvo 28. kolovoza 2008. godine, te je utvrđeno da Ponuditelj i osoba koja s Ponuditeljem djeluje zajednički, nastalu obvezu nisu izvršili u roku i na način propisan odredbama Zakona.

Odredbom članka 48. stavak 1. Zakona, propisano je da će Agencija kada utvrdi nepravilnosti i/ili nezakonitosti, rješenjem naložiti poduzimanje radnji koje pridonose uspostavljanju zakonitosti. U stavku 2. istog članka propisano je da će Agencija rješenjem odrediti rok za izvršenje i dostavljanje dokaza o učinjenom, dok je u stavku 3. točki 1. istog članka propisano da kada utvrdi postojanje nepravilnosti i/ili nezakonitosti, Agencija će utvrditi postojanje obveze objavljivanja ponude za preuzimanje te naložiti poduzimanje radnji radi objavljivanja ponude za preuzimanje. Slijedom navedenog, valjalo je riješiti u točki I. i II. izrjeke rješenja.

III. Sukladno odredbi članka 13. stavak 3. točka 2. Zakona, ponuditelj i osobe koje s ponuditeljem djeluju zajednički ne mogu ostvarivati pravo glasa iz svih stečenih dionica ciljnog društva kada Agencija odbije ili odbaci zahtjev za odobrenje objavljivanja ponude za preuzimanje, od dana konačnosti rješenja kojim se odbija ili odbacuje isti zahtjev do dana konačnosti rješenja kojim Agencija odobrava objavljivanje ponude za preuzimanje, pa je riješeno kao u točki III. izrjeke rješenja.

IV. Odredbom članka 49. Zakona, propisano je da ako ponuditelj ne objavi ponudu za preuzimanje, pod uvjetima i na način iz Zakona, svaki dioničar ciljnog društva može putem mjesno nadležnog trgovačkog suda zahtijevati obvezno sklapanje ugovora o prodaji dionica, pod uvjetima pod kojima je morala biti objavljena ponuda za preuzimanje.

Slijedom navedenog, valjalo je riješiti kao u točki IV. izrijeke rješenja.

V. Sukladno odredbi članka 4. stavka 1. točke 4. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga broj (»Narodne novine« 45/06, 11/07, 47/08), Ponuditelj i osoba koja s Ponuditeljem djeluje zajednički obvezni su platiti administrativnu pristojbu i naknadu, pa je riješeno kao u točki V. izrjeke rješenja.

VI. Temeljem odredbe članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05), ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/08-10/23

Urbroj: 326-111/08-11

Zagreb, 21. studenoga 2008.

Zamjenik predsjednika Uprave
Ivan Vrljić, v. r.

Rješenje, NN 141/2008-3948